[{"text_idx": "#000000", "text": "Mae pob un ohonom o bryd i\u2019w gilydd yn dod ar draws deunydd pacio rydym yn ansicr p\u2019un a ellir ei ailgylchu neu beidio. Ar adegau, bydd awdurdodau lleol yn mynnu na allant ailgylchu eitem er bod symbol ailgylchu ar y deunydd pacio. Does dim syndod ein bod wedi drysu! Felly, rydym wedi cymryd golwg manylach ar y symbolau hyn er mwyn dod i ddeall y gwahanol symbolau ailgylchu."}, {"text_idx": "#000001", "text": "Dyma symbol rhyngwladol i esbonio bod modd ailgylchu\u2019r deunydd hwn rhywle yn y byd. Fodd bynnag, nid yw\u2019n ystyried prosesau ailgylchu lleol. Mae\u2019n werth gwirio\u2019r hyn y mae eich Cyngor lleol yn ei ailgylchu, felly."}, {"text_idx": "#000002", "text": "Nid symbol ailgylchu yw hwn mewn gwirionedd. Caiff ei ddefnyddio mewn rhai gwledydd Ewropeaidd (nid yn y Deyrnas Unedig) i ddangos bod y cynhyrchydd wedi talu treth er mwyn cyfrannu at ailgylchu\u2019r deunydd pacio. Felly, gwelir y symbol hwn gan amlaf ar ddeunyddiau pacio a gynhyrchwyd mewn gwledydd eraill yn Ewrop."}, {"text_idx": "#000003", "text": "Gweler y symbol hwn gan amlaf ar ganiau a chynwysyddion alwminiwm i atgoffa cwsmeriaid bod y deunydd hwn yn cael ei ailgylchu\u2019n helaeth. Caiff ffoil bwyd ei drin yn wahanol oherwydd mae\u2019n aml yn cynnwys tipyn o weddillion bwyd ac mae\u2019n anodd gwahanu\u2019r rhain o ddeunyddiau eraill mewn bagiau ailgylchu cymysg. Ailgylchwch eich caniau!"}, {"text_idx": "#000004", "text": "Pwrpas y symbol hwn yw galluogi proseswyr plastig i nodi o ba fath o blastig y cafodd y cynnyrch ei greu er mwyn eu dosbarthu i wahanol gategori\u0308au. Nid yw\u2019r symbol hwn yn rhoi gwybod i brynwyr a oes modd ailgylchu\u2019r math hwn o blastig yn lleol felly gwiriwch pa fathau o blastig y gall eich Cyngor lleol eu hailgylchu."}, {"text_idx": "#000005", "text": "Nid symbol ailgylchu yw hwn. Ei nod yw annog prynwyr i gael gwared a\u0302\u2019u gwastraff yn gyfrifol er mwyn osgoi taflu sbwriel. Gan amlaf, gweler y symbol hwn ar gynnyrch y gellir eu bwyta neu eu hyfed wrth deithio."}, {"text_idx": "#000006", "text": "Mae\u2019r logo eginblanhigyn yn profi bod cynnyrch wedi\u2019i ardystio\u2019n \u201cgompostadwy\u2019n ddiwydiannol\u201d yn o\u0302l y safon Ewropeaidd EN13432. Mae hyn yn golygu y bydd y cynnyrch yn compostio dan amodau rheoledig fel tymheredd, lleithder ac amser. Mae hyn fel arfer yn cael ei gyflawni mewn cynwysyddion compostio diwydiannol ac nid dan amodau compostio \u201camgylchynol\u201d agored. Cofiwch wirio\u2019r broses a ddefnyddir gan eich Cyngor lleol!"}, {"text_idx": "#000007", "text": "Mae Terracycle yn gwmni sy\u2019n casglu ac yn ailgylchu deunydd pacio a deunyddiau nad ydynt fel arfer yn cael eu derbyn gan gasgliadau\u2019r Cyngor. Os gwelwch y symbol hwn, bydd angen i chi ddod o hyd i\u2019ch lleoliad gollwng agosaf drwy wefan Terracycle"}, {"text_idx": "#000008", "text": "Dyluniwyd y labeli hyn yn arbennig ar gyfer prynwyr y Deyrnas Unedig felly dyma\u2019r rhai i chwilio amdanynt! Maen nhw\u2019n nodi\u2019r deunyddiau ailgylchu cyffredin y mae modd eu hailgylchu gartref, ond maen nhw hefyd yn tynnu sylw at y deunyddiau y dylid eu gwirio a\u0302\u2019r awdurdod lleol yn gyntaf, gan fod casgliadau ailgylchu yn amrywio ledled y wlad."}, {"text_idx": "#000009", "text": "Os nad ydych yn gweld un o\u2019r labeli hyn, gallwch gysylltu a\u0302\u2019r cwmni (mae\u2019r rhan fwyaf o ddeunyddiau pacio yn cynnwys rhif y linell gymorth) ac argymell defnyddio\u2019r math hwn o label yn y dyfodol."}]